คืบหน้าการหารือเรื่องขยายอายุเกษียณราชการ คาดว่าไม่เกินปลายปีนี้จะได้ข้อสรุปที่ชัดเจน
สำนักงานคณะกรรมการข้าราชการพลเรือน เปิดเผยความคืบหน้าการหารือเรื่องขยายอายุเกษียณราชการ คาดว่าไม่เกินปลายปีนี้จะได้ข้อสรุปที่ชัดเจนนางเมธินี เทพมณี เลขาธิการคณะกรรมการข้าราชการพลเรือน กล่าวว่า หลังจากจัดการประชุมรับฟังความคิดเห็นจากหลายภาคส่วนพบว่า ส่วนใหญ่เห็นด้วยกับการขยายอายุเกษียณราชการให้สอดคล้องกับลักษณะงาน ทั้งนี้ สำนักงาน ก.พ. ยังต้องศึกษาประเด็นต่างๆ ประกอบ ทั้งในแง่งบประมาณค่าใช้จ่ายในการขยายอายุเกษียณ การจำแนกตำแหน่งตามลักษณะงานของข้าราชการพลเรือนสามัญ และข้าราชการประเภทต่างๆ ที่เกี่ยวข้อง และการศึกษาเพื่อเตรียมความพร้อมรองรับหากมีการขยายอายุเกษียณ โดยคาดว่าภายในปีนี้จะมีข้อสรุปที่ชัดเจน อย่างไรก็ตาม หากมีการขยายอายุเกษียณจริงจะต้องแก้ไขกฎหมายที่เกี่ยวข้อง เช่น กฎหมายว่าด้วยบำเหน็จบำนาญของข้าราชการ กฎหมายเกี่ยวกับการบริหารงานบุคคลของข้าราชการประเภทต่างๆ ซึ่งขั้นตอนการปรับปรุงแก้ไขกฎหมายต้องใช้ระยะเวลา